Sölustjóri Nice Air í Bretlandi segir að nú sé aftur komin á sú tenging við Norður- og Austurland sem rofnaði fyrir þremur árum þegar ferðaskrifstofan Super Break hætti að fljúga til Akureyrar. Icelandair áformar að hefja á ný tengiflug milli Akureyrar og Keflavíkur.
Fjallað var um framtíðarhorfur í millilandaflugi um Akureyrarflugvöll á ráðstefnu í Hofi fyrr í vikunni. Þar voru meðal annars fulltrúar Flugmálastjórnar, Icelandair og Nice Air, en það félag hefur millilandaflug frá Akureyri í byrjun júní. Chris Hagan er sölustjóri Nice Air í Bretlandi, en hann hafði yfirumsjón með flugi bresku ferðaskrifstofunnar Super Break milli Akureyrar og Bretlands um tveggja ára skeið. Hann segir að með tilkomu Nice Air séu tengslin við Norður- og Austurland, sem rofnuðu við gjaldþrot Super Break 2019, komin á aftur. Það sé flókið að ferðast frá Bretlandi til Akureyrar með því að lenda fyrst í Keflavík, skipta um flugvöll og fljúga norður, eða ferðast þangað landleiðina. Því sé beint flug lykilatriði fyrir heilsársviðskipti með erlenda ferðamenn. Bogi Nils Bogason, forstjóri Icelandair segir að í viðskiptalíkani félagsins sé Keflavíkurflugvöllur tengimiðstöðin fyrir millilandaflug. Tenging félagsins út á land verði með innanlandsflugi Icelandair og það sé framtíðarsýn félagsins að hefja slíkt tengiflug milli Akureyrar og Keflavíkur.
Þannig að íbúar hér á Norðurlandi geti flogið með tilltölulega auðveldum hætti. og með ákjósanlegum flugtíma, héðan á morgnana til móts við brottfarir áfram og svo til baka. Og við finnum líka eftirspurn frá okkar viðskiptavinum úti í heimi.